### На основу члана 65. Закона о високом образовању (Службени гласник РС, бр. 88/17, 27/18, 73/18, 67/19, 6/20), и члана 81 Статута Филозофског факултета Универзитета у Нишу, Наставно-научно веће Филозофског факултета у Нишу, на седници одржаној 25.1.2021. године, усвојило је

### ПРАВИЛНИК О НАСТАВНОЈ, ПЕДАГОШКОЈ И СТРУЧНОЈ ПРАКСИ КОЈУ СТУДЕНТИ ФИЛОЗОФСКОГ ФАКУЛТЕТА У НИШУ

***ОБАВЉАЈУ У ОБРАЗОВНО-ВАСПИТНИМ УСТАНОВАМА***

**Члан 1.**

Сви студенти Филозофског факултета у Нишу на департманима на којима се (кроз студијске програме основних и мастер студија) стичу квалификације за обављање послова наставника и/или стручног сарадника у образовно-васпитним установама, у обавези су да обаве наставну / педагошку / стручну праксу у образовно-васпитним установама, у складу са студијским програмом.

Наставна пракса као део предиспитних активности из педагошко-психолошко-методичких предмета, који се слушају на Филозофском факултету у Нишу, спроводи се у циљу стицања првих искустава у наставном раду (*наставна пракса у оквиру Методике наставе* одређеног наставног предмета), као и другим видовима образовно-васпитног рада (*практични задаци у оквиру осталих педагошко-психолошких предмета*), и припреме за полагање испита. Садржај и начин реализације ове врсте предиспитних обавеза студената прописани су описима појединих наставних предмета.

Поједини студијски програми предвиђају и обављање *стручне праксе* одређеног трајања у образовно-васпитним установама, као посебног дела студијског програма. Садржај и начин реализације ове врсте стручне праксе прописани су описом стручне праксе која је саставни део одређеног студијског програма.

Сви студијски програми који се реализују на Факултету, на којима се стичу квалификације за извођење образовно-васпитног рада, који се акредитују у складу са Стандардима за акредитацију студијских програма утврђеним 2017. године (Сл. гласник 88/2017), у својој структури садрже *педагошку праксу* у другој, трећој и четвртој години основних академских студија у трајању од по 90 сати годишње (3 ЕСПБ), и на првој години мастер академских студија у трајању од 180 сати (6 ЕСПБ).

Све видове праксе студенти реализују у сарадњи са запосленим наставником или стручним сарадником у образовно-васпитној установи (вежбаонци) - ментором, који о томе води евиденцију.

**Члан 2.**

Циљ наставне / педагошке / стручне праксе јесте подстицање, развијање и усавршавање педагошко-психолошко-методичких компетенција студената Филозофског факултета у Нишу путем опсервације и извођења часова наставе и других професионалних активности под надзором изабраног ментора, чиме се успоставља чврста спрега између претходно стечених теоријских знања и новостечених практичних умења. Студент стиче лично искуство у држању часова, раду са ученицима и другим учесницима образовно-васпитног процеса, креирању наставног процеса и других облика рада, развија осећање професионалне одговорности и упознаје се за организацијом рада целе установе.

Током наставне / педагошке / стручне праксе студенти увежбавају стратегије и методе у планирању и извођењу наставе конкретног наставног предмета / одговарајућих професионалних активности у саодносу са осталим организационим јединицама и органима школе. Студенти током праксе негују, стичу и усавршавају психолошко-педагошко-методичке компетенције које су неопходне за бављење професијом наставника/стручног сарадника у образовно-васпитној установи.

Студенти се кроз праксу оспособљавају за улогу креативног, рефлексивног и критички оријентисаног наставника/стручног сарадника практичара.

Овако постављени исходи праксе постижу се применом рефлексивног модела стручне праксе, заснованог на менторском раду са мањом групом студената.

**Члан 3.**

Наставна / педагошка / стручна пракса се спроводи у предшколским установама, основним и средњим школама, у складу са студијским програмима на појединим департманима Факултета.

Наставна пракса требало би да омогући студентима увид у наставу у различитим разредима основне и средње школе за предмете који су заступљени и у основној и у средњој школи.

**Члан 4.**

При планирању наставне / педагошке / стручне праксе, треба обухватити следеће активности студената:

1. присуство часовима ментора и часовима колега из групе, односно присуство одговарајућим професионалним активностима које обавља ментор или колега из групе;

2. учествовање у рефлексивним опсервацијама и анализи часова ментора и других студената из групе***,*** односно одгаварајућих професионалних активности које је обавио ментор или други студент из групе;

3. израду практичних припрема за часове, односно одговарајуће професионалне активности, и самостално и групно извођење наставе или друге врсте професионалних активности;

4. праћење ваннаставних активности наставника и ученика (рад школских секција и других слободних, ваннаставних и ваншколских активности),

5. упознавање са целокупним радом и организацијом установе (организацијом непосредног образовно-васпитног рада, радом школске библиотеке, радом педагога, психолога и других стручних сарадника, радом стручних органа и тела, законским прописима, правилницима и документацијом о организацији рада у установама),

6. евалуација и самоевалуација стечених компетенција и постигнућа студената на стручној пракси.

**Члан 5.**

У циљу успешног и организованог праћења праксе студената од стране предметних професора/сарадника Факултета, образовно-васпитне установе - вежбаонице су лоциране на подручју Града Ниша или, уз дозволу предметног наставника Факултета, у месту пребивалишта студента.

Факултет потписује уговор о извођењу студентске праксе са директорима установа вежбаоница.

Менторе за вођење наставне / педагошке / стручне праксе студената одређује предметни наставник Факултета, бирајући одговарајућег наставника или стручног сарадника са листе ментора коју Факултету доставља образовно-васпитна установа, по актуелним законским критеријумима стручног усавршавања наставника и стручних сарадника и/или на основу завршене менторске обуке за извођење наставне / педагошке / стручне праксе.

Предметни наставник/сарадник Факултета и ментор сарађују у планирању и праћењу реализације праксе студената.

**Члан 6.**

Ментори су наставници одговарајућег предмета, односно стручни сарадници у образовно-васпитним установама вежбаоницама који:

* имају лиценцу за рад у образовању, а пожељно је да имају и сертификат о менторској обуци реализованој од стране Филозофског факултета или Министарства просвете,
* истичу се у иновативној наставној/професионалној пракси,
* прихватају у целини програмске обавезе наставне / педагошке / стручне праксе студената Факултета,
* имају одобрење школе у којој раде за вођење праксе студената Факултета,
* континуирано усавршавају професионалне и менторске компетенције кроз програме стручног усавршавања и менторске обуке за извођење студентске праксе.

Ментор одређује садржај и распоред студентске праксе према школском програму и у договору са предметним наставником/сарадником Факултета.

Менторски рад се одвија у малим групама (препорука је до пет студената) како студенти не би реметили редовне школске активности ментора.

Ментор по потреби ради и индивидуално са студентима када они самостално припремају и изводе наставу/одговарајуће професионалне активности предвиђене програмом стручне праксе.

Ментор укључује студенте у у припрему и реализацију својих школских часова/ одговарајућих професионалних активности.

Ментор заједно са студентима анализира слушане и држане часове и при том указује на свеукупност организације наставних чинилаца, пре свега на наставне стратегије и методе, средства, облике рада и типове часова, односно анализира друге реализоване професионалне активности; даје им задужења и подстиче их на активност.

Ментор ангажује студенте да заједно критички размишљају и оцењују, како своје појединачне, тако и међусобне активности у артикулацији одржаних часова/ одговарајућих професионалних активности.

Ментор оспособљава студенте за рефлексивни приступ настави/одговарајућим професионалним активностима путем самопосматрања и самовредновања властитих и поступака студената из групе.

Ментор упућује студенте у свеукупну делатност школе у којој се обавља пракса.

Ментор контролише одговорност и уредност студената при обављању праксе.

Ментор врши евалуацију студентске праксе попуњавањем евалутивних листова и извештајем о постигнућима студената.

Уколико студент не испуњава своје обавезе током праксе у складу са програмом, или не поштује организацију и правила рада и понашања у установи, ментор може, у договору са предметним наставником Факултета, прекинути менторски рад са студентом и о томе ће обавестити предметног наставника или сарадника Факултета.

**Члан 7.**

Студент је у обавези да обави наставну / педагошку / стручну праксу у складу са спецификацијом предмета у оквиру кога је предвиђена пракса, односно у складу са описом педагошке / стручне праксе.

Студент на пракси дужан је да следи рад свога ментора и његове професионалне обавезе унутар образовне установе, да поштује и прати предвиђену сатницу наставне организације и учествује у ваннаставним дешавањима.

Студент се према налогу ментора припрема за практичан рад са ученицима, учествује активно у анализи и тумачењу реализованих активности и изводи поједине делове наставе/одговарајућих професионалних активности. Пасивно или активно ангажовање студената подразумева и менторске и сопствене активности.

Најважнији задатак студената на пракси јесте вођено посматрање менторске наставе/одговарајућих професионалних активности и самостално извођење угледних часова/одговарајућих професионалних активности у оном обиму који је предвиђен студијским програмом.

Студент на пракси је у обавези да води студентски портфолио, тј. дневник праксе који му потписује ментор, а оцењује предметни наставник Факултета.

Уколико ментор у установи не омогућава студенту обављање праксе у складу са програмом, студент ће о томе обавестити предметног наставника или сарадника Факултета и затражити одређивање другог ментора. Предметни наставник Факултета ће донети одлуку у вези са оваквим захтевом студента.

**Члан 8.**

Коначна оцена из педагошке / стручне праксе, односно из предмета који укључују наставну праксу и друге практичне задатке, изводи се из студентског портфолија који могу чинити: дневник праксе, листа активности, попуњени обрасци за посматрање и интерпретацију опсервираних часова/професионалних активности ментора, практичне припреме за непосредни рад и евалутивни листови, тј. извештај ментора о постигнућима и активностима студента током праксе.

**Члан 9.**

Наставнику или стручном сараднику запосленом у установи, који је ангажован као ментор студентима на пракси, Филозофски факултет издаје сертификат о менторском раду са студентима на пракси, на основу извештаја о реализованим активностима наставника и стручних сарадника – ментора студентима на пракси, који установа доставља Факултету на крају сваке наставне године.

**Члан 10.**

Овај Правилник ступа на снагу даном усвајања, а примењиваће се од дана објављивања на интернет презентацији Факултета. Ступањем на снагу овог Правилника престаје да важи Правилник о наставној пракси студената Филозофског факултета од 23.03.2016. године.

Број \_\_\_\_\_\_\_\_\_

У Нишу, \_\_\_\_\_\_\_ 2021. године

НАСТАВНО-НАУЧНО ВЕЋЕ ФИЛОЗОФСКОГ ФАКУЛТЕТА

ДЕКАН ФАКУЛТЕТА

Проф. др Наталија Јовановић